**Деловник[[1]](#footnote-1)**

**за работата на Собранието**

**на Здружение \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Член 1

Со овој деловник се уредуваат работењето и раководењето со работата на седниците на Собранието на Здружение \_\_\_\_\_\_\_\_\_\_\_\_\_\_\_\_\_\_\_ (понатаму Здружението)**,** вклучително и постапките на кандидирање, гласање и избор на телата и органите на Здружението.

За сè што не е изречно споменато во овој Деловник се применуваат одредбите од Статутот на Здружението. Во случај на колизија на одредбите од овој Деловник, важат одредбите од Статутот.

Член 2

Собранието на Здружението е највисок орган и него го сочинуваат сите редовни членови на Здружението, кои ги подмириле своите обврски за тековната година.

Секој редовен член на Собранието на Здружението има по еден глас. Гласот е неделив.

Доколку некој член има привремено ограничување на правата поради неисполнување на обврската за плаќање членарина или поради други причини предвидени со Статутот, неговото право на глас се суспендира и неговиот глас не се засметува при пресметката на потребното мнозинство за работа и за одлучување, доколку гласал.

Член 3

Годишната седница на Собранието се одржува еднаш годишно, најдоцна до крајот на март. Седницата на Собрание се свикува со повик до членовите преку електронска пошта (е-маил)

Поканата за редовна седница на Собранието се доставува најмалку 8 дена пред одржувањето на собранието, со испраќање на покана до членовите преку користење на електронска пошта.

Потребните материјали за редовната седница на Собранието се доставуваат во електронска форма најмалку 3 дена пред неговото одржување.

Покана за вонредна седница на Собранието се доставува најмалку 5 дена пред одржувањето на собранието.

Потребните материјали за вонредна седница на Собранието се доставуваат најмалку 2 дена пред неговото одржување. По исклучок, во непредвидени ситуации, материјалот за расправа по одредена точка може да се достави и непосредно пред собранието.

Во повикот за седница на Собранието се наведуваат времето и местото на одржување на седницата, како и дневниот ред.

На предложениот дневен ред за редовно и за вонредно собрание може да се дадат предлози за негово менување и дополнување и на самото собрание во рамки на точката за утврдување на предложениот дневен ред.

За предложените измени и дополнувања на дневниот ред се одлучува на почетокот на седницата со гласање на членовите.

Генералното собрание го сочинуваат делегати – претставници на групните и индивидуалните членови.

Член 4

Собранието работи на седници кои се јавни. На седниците може да присуствуваат поканети гости, како и заинтересирани лица, но без право на дискусија или глас, освен доколку претседателот ги покани да се обратат. На седницата може во својство на стручни модератори да учествуваат трети лица, без право на глас.

Собранието одлучува со гласање.

Гласањето може да биде:

- јавно, на самото место со дигање рака;

- тајно - на самото место со гласачко ливче;

Член 5

Собранието може да биде свикано како:

- редовно изборно собрание;

- редовно неизборно собрание;

- вонредно изборно собрание;

- вонредно неизборно собрание.

Редовното изборно собрание се свикува секои две години за избор на претседател и членови на Управниот одбор, членови на Советот, членови на Надзорниот одбор и Извршен директор.

Редовното неизборно собрание се свикува најмалку еднаш годишно и се свикува најрано 4 недели, а најдоцна 2 недели пред одржувањето, при што членовите писмено се известуваат за Дневниот ред на Собранието.

Вонредното изборно или неизборно собрание се свикува по потреба. Вонредно изборно собрание не може да се свикува за помалку од 6 месеци од претходното изборно собрание. На вонредната седница не се разгледуваат други точки освен оние кои се наведени во Дневниот ред.

Седници на Собрание свикува Управниот Одбор (Претседателот).

Собранието задолжително се состанува по писмен предлог на:

* Управниот одбор на Здружението, по предлог на најмалку 1/3 од членовите на Управниот одбор;
* Надзорниот одбор на Здружението по предлог на најмалку 2/3 од членовите на Надзорниот одбор;
* Најмалку една 1/5 од редовните членови на Здружението за неизборно собрание.

Доколку претседателот на Собранието не постапи или не е во можност да постапи по предлогот на предлагачите, односно во рок од 14 дена од денот на добиениот предлог не свика седница на Собранието, седницата со повик до членството ја свикува Управниот одбор со поддршка од најмалку две третини од своите членови.

Член 6

Доколку Управниот одбор не го свика Собранието во рокот предвиден со овој Правилник и Статутот, тогаш овластениот предлагач може да го свика Собранието со јавен повик во рок од 30 дена со рок за одржување од 15 дена од денот на јавниот повик.

Член 7

Собрание одлучува полноважно доколку се присутни повеќе од половина од вкупниот број на членови.

Собранието донесува одлуки со просто мнозинство.

Во случај на донесување, изменување и дополнување на Статутот, како и престанување на работата на Здружение\_\_\_\_\_\_\_\_\_\_\_\_\_\_\_\_\_\_\_ , Собранието донесува одлука со апсолутно мнозинство, односно со двотретинско мнозинство.

Присутните членови, кои се во функција на членови на Комисијата за гласање и на Верификационата комисија, записничарот, бројачот на гласови или други, вклучително и лицата за кои се гласа, имаат право на глас.

Гласањето е јавно, освен за избор на претседател и членови на Управниот одбор, членови на Советот, Извршниот директор и членови на Надзорниот одбор кога гласањето е тајно.

Гласањето и за други прашања може да биде тајно ако за тоа Собранието донесе одлука по претходно јавно гласање со мнозинството гласови од присутните членови.

Постапката за тајно гласање ја спроведува ад хок Комисијата за спроведување гласање.

Комисијата ја сочинуваат 3 лица од редот на редовните членови присутни на Собранието. Секој присутен член на Собранието може да се самопредложи или да предложи друг член. Гласањето за член на Комисијата се врши јавно и не може да биде предмет на тајно гласање. Членот на Комисијата со најголем број гласови е претседател на Комисијата за гласање. Тој раководи со процесот на гласање и пребројување на гласањето. Пребројувањето на гласовите го врши Комисијата за гласање заедно со бројачите на гласови.

Тајно гласање може да се спроведе и за прашања за кои со Статут или друг акт не е предвидено тајно гласање. Предлог за тајно гласање може да даде секој редовен член со поддршка од уште 10 членови. Гласањето за спроведување тајно гласање се врши со јавно гласање, а одлуката се носи со мнозинство гласови од присутните.

Тајно гласање може да се спроведе одеднаш, на одделни гласачки ливчиња или на едно ливче и за повеќе функции (УО, НО, Совет, Извршен директор).

Доколку гласањето се спроведува на одделни ливчиња, за секој различен избор се поставува одделна гласачка кутија.

Тајното гласање се спроведува на начин со кој на секој од присутните, според списокот за присуство, ќе му се подели гласачко ливче. Гласањето се врши со заокружување на редниот број пред името и презимето на кандидатот/кандидатите. Доколку се гласа за носење одлука, а не за избор на кандидат, се врши заокружување на опцијата „*за*“, „*против*“ или „*воздржан*“.

Гласачките ливчиња се еднобојни, со идентична големина, со лого на Здруженито и со втиснат син печат на Здружението и потпис на претседателот на УО или Извршен директор, со отпечатени имиња и презимиња на кандидатите и нивни редни броеви според азбучен ред на име или презиме. Доколку се гласа за носење одлука, а не за избор на кандидат, впишани се зборовите „*за*“, „*против*“ или „*воздржан*“.

Гласачката кутија е со отвор кој овозможува уфрлање на гласачките ливчиња, но без можност за нивно извлекување. На кутијата е јасно истакнато за кое гласање се однесува истата.

Секој член, повикан од претседателот на Комисијата за гласање, по азбучен ред пристапува и самиот зема гласачко ливче по случаен избор и гласа со заокружување со сино мастило. Ливчето се уфрла во гласачката кутија.

Гласачкото место треба да е поставено на место кое е видливо за членовите на Комисијата за гласање, но кое овозможува тајност и дискреција. при чинот на гласање.

Во текот на гласањето присутните членови нема да ја напуштаат просторијата во која се одржува Собранието. Гласањето се смета за завршено откако ќе гласа и последниот присутен член по азбучен ред.

По завршувањето на гласањето Комисијата за гласање заедно со бројачите на гласови ќе извршат отворање на кутијата и пребројување на гласовите. На пребројувањето може да присуствуваат и кандидатите за кои се гласа или нивните полномошници. Забелешки за броењето и за внесувањето се вршат на самото пребројување, а по составувањето и по потпишувањето на записникот нема можност за истакнување забелешки.

Броењето на гласовите се врши на начин така што претседателот на Комисијата за гласање гласно ги чита заокружениот реден број и името и презимето на кандидатот кој добил глас, го покажува ливчето, а секој добиен глас се внесува рачно на листа со резултати со прибележување знак –, т.е. цртичка за секој кандидат кој добил глас. Доколку се гласа за носење одлука, се прибележуваат на ист начин гласовите за секоја опција „за“, „против“ или „воздржан“.

Листата со резултати е изготвена на бел лист и ги содржи редните броеви и имињата и презимињата на кандидатите, место за внесување знаци, т.е. цртички и место за вкупен збир на гласови на секој кандидат и место за вкупниот број на гласови кои ги освоиле сите кандидати, односно соодветната одлука.

Резултатите се евидентираат паралелно во три листи со резултати кои ги пополнуваат членовите на Комисијата за гласање. Резултатите во сите три листи треба да се совпаѓаат. Во случај на несовпаѓање се врши повторно броење и споредување на резултатите и на гласачките ливчиња.

Гласачките ливчиња со заокружени повеќе кандидати, односно опции за гласање од потребното, ќе се сметаат за неважечки.

Гласачките ливчиња со заокружени помалку кандидати од потребните ќе се сметаат за важечки и гласовите ќе им се засметаат на кандидатите чии имиња се заокружени.

Гласачките ливчиња кои се пречкртани, целосно искинати или на кои е извршено допишување или, пак, кои не се издадени од Здружението ќе се сметаат за неважечки.

За броењето на гласањето ќе се состави записник и кон него ќе се приклучат листите со резултати и гласачките ливчиња. Истите ќе се сметаат за составен дел на записникот и ќе се чуваат во трајната архива на Здружението.

Листите со резултати и записникот за броење на гласовите ги потпишува претседателот на Комисијата.

По потпишувањето на записникот за броење на гласовите, претседателот на Комисијата ги соопштува резултатите пред Собранието и соопштува дека е извршен избор на кандидатите, односно дека е донесена друга соодветна одлука.

Јавното гласање го спроведува претседателот на УО на Здруженито со бројачите на гласови.

Претседателот на УО на Здружението ја чита формулацијата која се става на гласање и потоа повикува да се гласа по редослед: „за“, „против“ и „воздржан“.

Членовите гласаат со кревање рака или со гласачко картонче.

 Бројачите на гласови ги бројат гласовите и ги соопштуваат на претседателот на УО на Здружението, кој ги диктира за во записник.

За јавното гласање не се составува посебен записник.

Доколку некој од присутните се сомнева во исправноста на броењето на гласовите, може да побара поединечно гласање.

Кон поединечно гласање се преминува доколку предлагачот има поддршка од најмалку 10 лица.

При поединечно гласање секој поединечен и поименичен глас се внесува во записникот кој се води на седницата.

По констатирањето на исходот претседателот на УО на Здружението констатира дали предлог-одлуката која се гласала е донесена или не.

Член 8

Седницата на Собранието на Здружението има процедурален и работен дел. По исклучок, во посебни пригоди Собранието може да има и свечен дел.

Процедуралниот дел се состои од следните точки:

* евидентирање и регистрација на присуство на членовите;
* увид во полномошната доколку такви се презентирани;
* констатирање дали постои кворум според бројот на регистрирани присутни членови споредено со последната состојба на членови од регистарот на членство;
* отворање на седницата на Собранието;
* избор на записничар;
* избор на Верификациона комисија;
* избор на бројачи на гласови;
* избор на Комисија за тајно гласање.

Работниот дел се состои од следните точки:

* утврдување дневен ред со евентуално гласање за пристигнати предлози за измена и дополнување на дневниот ред;
* усвојување на записникот од претходното Собрание;
* работни точки од дневниот ред вклучувајќи усвојување извештаи, информации, носење одлуки, заклучоци, избор на лица, тела и органи.

Член 9

Со работата на Собранието раководи претседателот на Управен одбор во форма на претседавање. Во случај на отсуство на Претседателот со Собранието раководи најстариот присутен член на УО доколку не одлучат поинаку мнозинството од присутните.

Претседателот на Собранието има овластувања според Законот за здруженија и Статутот на Здружението.

Претседателот го отвора Собранието и ја води целокупната постапка низ процедуралниот и работниот дел.

Претседателот ја отвора секоја точка од дневниот ред, дава вовед во истата и доколку нема лице кое ќе реферира на истата, тој дава известување за суштината на точката. По ова отвора расправа со можност за поставување прашања. Откако ќе се исцрпи расправата, доколку постои предлог за гласање, истиот се гласа во согласност со одредбите од овој Правилник.

Претседателот дава збор на пријавените дискутанти по редослед на нивното пријавување. Доколку се пријавиле поголем број дискутанти, претседателот може да предложи временски да се ограничат дискусиите. Одлуката за ограничување на времетраењето на дискусијата се гласа јавно и со просто мнозинство од присутните.

По исцрпувањето на дневниот ред претседателот констатира дека седницата на Собранието е завршена и истата ја затвора.

Член 10

На седницата на Собранието на Здружението се избира и цело време присуствува и тричлена Верификациона комисија.

Верификационата комисија ја сочинуваат два члена на Собранието и еден вработен од Стручната служба на Здружението.

Во Верификационата комисија не може да учествуваат членови на Управниот одбор, на Надзорниот одбор и на Советот.

Верификационата комисија ги утврдува присуството на членките на седницата на Собранието, исправноста на полномошната на претставниците на членките, утврдува кворум, го потврдува записникот.

Верификационата комисија внимава на евентуалните промени на кворумот во текот на целото траење на седницата.

Член 11

На седниците на Собранието на Здружението се води записник.

Записникот се води од страна на назначен записничар од редот на вработените од Извршната канцеларија (Стручна служба) или од трето лице назначено од претседателот на Собранието.

Доколку се оцени како потребно, текот на седницата може да се снима тонски и со видеозапис, така што тоа треба да биде кажано јасно и недвосмислено пред почетокот на седницата. Аудио и видеозаписот се чува заклучен до одржувањето на следното собрание и не може да биде предмет на јавно изложување и истиот може да се користи исклучително за уточнување на евентуални несогласувања околу формулации во записникот.

Член 12

На секоја следна седница на Собранието како прво се усвојува дневниот ред а прва точка е усвојување на записникот од претходната седница.

Записникот од одржана седница на Собранието се изготвува во пречистена форма најдоцна во рок од 15 дена по одржувањето и им се доставува на претседателот на Собранието, на Управниот Одбор, на Надзорниот одбор.

Член 13

За точките на дневниот ред од Собранието на Здружението со гласање се донесуваат одлуки, заклучоци, препораки и други акти соодветни за потребата на разгледуваните прашања.

Член 14

Актите на Собранието се доставуваат до органите на Здружението во рок од 15 дена по нивното донесување.

Член 15

При изборот на членовите на Управниот одбор, на Советот, Надзорниот одбор и Извршниот директор, постапките се спроведуваат во две фази:

- кандидирање;

- гласање.

Кандидирањето за Извршен директор, за членови на УО, на НО и на Советот се врши најдоцна до 3 дена пред одржувањето на Собранието. Кандидатурите се истакнуваат писмено преку Стручната служба на Здружението .

Кандидатите доставуваат своја куса лична и професионална биографија, а по свое наоѓање може да достават и свое претставување низ видување на квалитетот и на обемот на евентуалниот ангажман за местото за кое е истакната кандидатурата.

Секоја кандидатура и евентуално претставување од страна на Стручната служба на Здружението ќе бидат објавени на веб-страницата на Здружението и доставени како дел од материјалите за седницата на Собранието.

Објавувањето на кандидатите и на кандидатурите ќе се врши по редослед на пристигање, во рамки на работното време, најдоцна до следниот работен ден по приемот на кандидатурата.

Постапката за кандидирање завршува во рокот пропишан со овој Правилник и со Статутот.

Пред да се пристапи кон гласање Верификационата комисија констатира дали предложените кандидати ги исполнуваат условите во согласност со Статутот и со посебните акти на Здружението.

Доколку некое лице не ги исполнува условите за кандидирање и избор, неговата кандидатура ќе се отфрли и за неа нема да се гласа.

Доколку изборот за Извршен директор се врши помеѓу повеќе кандидати, тогаш за избран се смета оној што добил мнозинство гласови од присутните членови. Доколку ниту еден кандидат не го добил потребното мнозинство, се организира втор круг на гласање, во кој се гласа за двајцата кандидати со најголем број гласови од првиот круг и за избран се смета оној што ќе освои најголем број гласови во вториот круг. Доколку по првиот круг има повеќе од двајца кандидати со ист број бодови, односно повеќе второпласирани кандидати со ист број бодови, во вториот круг влегуваат сите кандидати со ист број бодови, односно првопласираниот кандидат и сите второпласирани кандидати со ист број бодови. За избран се смета кандидатот што освоил најмногу гласови во вториот круг.

 Член 16

Измени и дополнување на овој Правилник врши Собранието на Здружението со мнозинство од присутните.

Член 17

Овој Правилник влегува во сила со денот на неговото донесување/усвојување од Собранието.

Скопје, на ден \_\_\_\_\_\_\_\_\_\_\_\_\_\_\_\_\_\_\_ год

Правен застапник,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Овој документ не претставува официјален образец, неговата содржина може да се користи само како идеја што здружението треба да ја прилагоди зависно од своите цели, структура, организираност и тн. При составување на Правилникот да се води сметка да биде во согласност со одредбите и она што е предвидено во Стаутот на здружението. [↑](#footnote-ref-1)